OpenLLM-France/wikimedia huggingface dataset:
# Per Pedersen

Per Pedersen (Vestervig, Thisted, 5 d'abril de 1964) és un ciclista danès, ja retirat, que fou professional entre 1986 i 1995. El 1984, com a ciclista amateur, va prendre part als Jocs Olímpics d'Estiu de Los Angeles, on disputà la prova en ruta del programa de ciclisme. En el seu palmarès destaca una victòria d'etapa a la Volta a Catalunya de 1990.

## Palmarès

* 1985
** Vencedor d'una etapa de la Cursa de la Pau
** Vencedor d'una etapa del Tour de Lieja
* 1990
** Vencedor d'una etapa de la Volta a Catalunya
* 1991
** Vencedor d'una etapa de la Volta a la Comunitat Valenciana
* 1993
** Vencedor d'una etapa de la Volta a l'Algarve

### Resultats al Tour de França

* 1989. 85è de la classificació general
* 1991. 135è de la classificació general
* 1992. 89è de la classificació general
* 1993. Abandona (15a etapa)

### Resultats a la Volta a Espanya

* 1991. Fora de control (12a etapa)
* 1992. 106è de la classificació general

### Resultats al Giro d'Itàlia

* 1990. 93è de la classificació general

## Referències

* ↑ «PEDERSEN Per Johnny». [Consulta: 28 novembre 2022].
* ↑ «Olympedia – Per Pedersen». [Consulta: 28 novembre 2022].
* ↑ «Resultats de la 7a etapa» (en castellà). El Mundo Deportivo, 14-09-1990 [Consulta: 15 octubre 2014].
* ↑ ONLUS®, Museo del Ciclismo Associazione Culturale. «Museo del Ciclismo - Per Johnny PEDERSEN» (en italià). [Consulta: 28 novembre 2022].

## Enllaços externs

* Palmarès de Per Pedersen a sitiodeciclismo.net
# Serrat de Castellets

* Aquest article tracta sobre el massís a Conca de Dalt, Pallars Jussà. Si cerqueu el massís situat al municipi de Finestrat, Marina Baixa, vegeu «serra dels Castellets».
El Serrat de Castellets és un serrat del municipi de Conca de Dalt, antigament del de Toralla i Serradell, situada en l'àmbit del poble de Torallola, al Pallars Jussà.
Està situat al sud-est de Torallola, i forma la carena que separa els barrancs de Saülls (al nord.est) i de de Comellar (al sud-oest). L'envolten les partides de lo Tros, pel nord-oest, lo Corral, pel nord, i Santa Cecília per l'oest. El centre del serrat és al nord de l'ermita de Santa Cecília de Torallola. És a prop de l'extrem meridional del terme municipal, en aquest enclavament de Toralla i Serradell.
# Ducat de Neopàtria

El Ducat de Neopàtria fou un territori històric situat a Grècia, a la regió de Tessàlia. Administrativament estava dividit en les capitanies de Sidirókastron, Neopàtria i Salona. El ducat tenia seu a Neopàtria, l'actual ciutat d'Ipàtia.
Extinta la dinastia dels Àngels a Tessalia, l'infant català Alfons Frederic de Sicília amb tropes almogàvers van conquerir el 1319 Siderocastrom i el sud de Tessàlia, amb què es va formar el ducat de Neopàtria i elevat a ducat en unió del d'Atenes. La ciutat de Neopàtria fou poblada per catalans però a poc a poc va anar decaient i després del govern de Roger de Llúria (1362-1370) i les embranzides de l'Imperi Romà d'Orient anaren disminuint progressivament el seu territori, fins que el ducat va restar reduït pràcticament a la ciutat.
El 1377 el rei Pere el Cerimoniós assumí el títol ducal però el 1390 caigué totalment en mans dels florentins. El títol de duc de Neopàtria fou mantingut nominalment pels reis d'Aragó i els seus successors fins al regnat de Carles II de Castella i d'Aragó.

## Llista de ducs de Neopàtria

* 1319-1338: Alfons Frederic d'Aragó, senyor de Negrepont, fill natural de Frederic II de Sicília.
* 1338-1348: Joan de Sicília, marquès de Randazzo, fill del rei Frederic II de Sicília.
* 1348-1355: Frederic I d'Atenes, marquès de Randazzo, fill de l'anterior.
* 1355-1377: Frederic III de Sicília, rei de Sicília, cosí de l'anterior.
* 1377-1381: Maria de Sicília, reina de Sicília, filla de Frederic III.
* 1381-1390: Pere IV d'Aragó el Cerimoniós, rei d'Aragó.
El ducat d'Atenes i Neopàtria tingué diferents vicaris, llistats a continuació:
   * Mateu de Montcada i Sclafani
   * 1367-1370: Roger de Llúria, fill de Joan de Lloria i d'Amichi i nebot de l'almirall Roger de Llúria
   * Mateu de Peralta
   * 1375-1380: Lluís Frederic d'Aragó, comte de Salona i vicari de Frederic III de Sicília; el 1379 oferí el ducat al rei Pere IV d'Aragó, el qual el confirmà com a vicari seu.
   * Dalmau de Rocabertí
   * Bernat de Cordella

## Referències

* ↑ Primer Congrés Internacional de la Llengua Catalana: Barcelona octubre de 1906. Editorial Vicens-Vives, 1985, p. 241. ISBN 8431623411.
* ↑ Rovira i Virgili, Antoni. Història Nacional de Catalunya, volum V. Edicions Pàtria, 1920, p.254.
* 1 2 Rubió i Lluch, Antoni: Els Governs de Matheu de Moncada y Roger de Llúria en la Grècia catalana
* ↑ «Ducat de Neopàtria». Gran Enciclopèdia Catalana. Barcelona: Grup Enciclopèdia Catalana.

## Vegeu també

* Ducat d'Atenes
* Companyia Catalana d'Orient
# Districtes del Cantó de Berna

Els Districtes del Cantó de Berna (Suïssa) eren 26 i tots portaven el nom de la capital. Aquests districtes van ser reformats el 2010 i es van crear els Districtes administratius del Cantó de Berna. La majoria dels districtes eren germanòfons, si eren francòfons o bilingües s'indica entre parèntesis:
* Districte d'Aarberg
* Districte d'Aarwangen
* Districte de Berna
* Districte de Burgdorf
* Districte de Bienne (districte bilingüe)
* Districte de Büren
* Districte d'Erlach
* Districte de Courtelary (districte francòfon)
* Districte de Fraubrunnen
* Districte de Frutigen
* Districte d'Interlaken
* Districte de Konolfingen
* Districte de La Neuveville (districte francòfon)
* Districte de Laupen
* Districte de Moutier (districte francòfon)
* Districte de Nidau
* Districte de Niedersimmental
* Districte d'Oberhasli
* Districte d'Obersimmental
* Districte de Saanen
* Districte de Schwarzenburg
* Districte de Seftigen
* Districte de Signau
* Districte de Thun
* Districte de Trachselwald
* Districte de Wangen

## Referències

* ↑ [https://www.belex.sites.be.ch/frontend/versions/1627?locale=fr Loi sur l'organisation du Conseil-exécutif et de l'administration (Loi d'organisation, LOCA) du 20.06.1995 (état au 01.01.2019]

## Vegeu també

* Districtes administratius del Cantó de Berna
* Municipis del Cantó de Berna
# Cronaca Sovversiva

Cronaca Sovversiva (en català Crònica Subversiva) fou un periòdic anarquista independent, amb preferència per l'obrerisme i els mètodes d'acció violents. Editat als EUA per Luigi Galleani des del 6 de juny de 1903.
El diari va ser escrit gairebé íntegrament en italià i, en general, consistia en no més de vuit pàgines i, en un moment donat, havia aconseguit una subscripció de 5.000 exemplars. Cronaca Sovversiva circulava sobretot entre els nous immigrants que constituïen la classe obrera italoamericana, en particular picapedrers, jornalers i treballadors de les fàbriques ubicades a Nova Anglaterra, Nova York, Nova Jersey i Massachusetts. La publicació contenia una varietat d'informació que es considerava essencial per als radicals italians, com ara arguments sobre la inexistència de Déu, la necessitat de l'amor lliure, crítiques contra la tirania dels governs tant històrics com recents, així com vers els innobles i massa passius socialistes. Els anarquistes italoamericans d'anomenada, Sacco i Vanzetti, van contribuir al periòdic en diverses ocasions. Una característica freqüent de Cronaca Sovversiva fou una llista d'adreces i les relacions detallades entre empresaris, "espies del capitalisme", trencavagues, i un conjunt d'anomenats enemics del poble. El més interessant va ser un petit anunci en els darrers números que venia un manual innocentment titulat La salut és en tu! per la suma de 25 centaus, descrivint-lo com un manual imprescindible per a qualsevol família proletària. Health Is In You! era en realitat un manual explícit de fabricació de bombes. El 1917, el govern dels EUA estava decidit a impedir de forma explícita i oberta l'entrada d'anarquistes estrangers al país, i es preparava per perseguir i deportar els altres que hom creia involucrats en activitats subversives. Per causa de la seva tasca de promoció de l'enderrocament violent del govern, així com l'oposició a la participació dels EUA en la Primera Guerra Mundial, el diari va ser tancat per força al juliol de 1918. Onze mesos més tard, després que diversos dels seus seguidors es van veure implicats en els atemptats de cartes bomba d'abril i juny de 1919, Galleani i alguns dels editors del diari van ser deportats dels Estats Units.
Els arxius del diari Cronacca es troben a l'UPA, University Publications of America, un editor global de les col·leccions d'investigació bibliotecària.

## Referències

* 1 2 3 Avrich, Paul. Sacco and Vanzetti: The Anarchist Background. Princeton University Press, 1991.
# Randy White

Randy White (Shreveport, Louisiana, 4 de novembre de 1967) és un exjugador de bàsquet nord-americà que va jugar cinc temporades en l'NBA i altres cinc en el bàsquet europeu. Amb 2,03 metres d'alçada, jugava en la posició d'aler pivot.

## Carrera esportiva

Va jugar durant quatre temporades amb els Bulldogs de la Universitat Tecnològica de Louisiana. Va ser triat en la vuitena posició del Draft de l'NBA del 1989 pels Dallas Mavericks, amb qui va signar un contracte per cinc temporadas. La temporada 94-95 fa el salt a la lliga grega, tot i que l'acabaria a la italiana. La temporada 1995-96 fitxa pel Joventut de Badalona, sent tallat en el mes de març per Evers Burns per desavinences amb l'entrenador, Zoran Slavnic, i acabant la temporada a la CBA nord-americana. Les properes temporades les jugarà a les lligues israeliana, russa i grega, abans de retirar-se.

## Referències

* ↑ «Randy White: Del partidazo a la ruptura» (en castellà). Endesa Basket Lover, 05-10-2014 [Consulta: 15 juliol 2018].
* ↑ Randy White jugador a l'ACB
# Amreli

Amreli és una ciutat i municipalitat del districte d'Amreli a la regió de Saurashtra a la península de Kathiawar, estat de Gujarat, Índia, a la riba del riu Thebi. Al cens del 2001 la població era de 95.307 habitants. El 1881 tenia 13.642 habitants i el 1901 eren 17.977 habitants.

## Temples i llocs d'interes

* Nagnath
* Gayatri
* Shreenathji Haveli
* Tulsi-Shyam
* Una
* Delvada
* Kankai

## Història

Se suposa que és la ciutat esmentada com Anumanji el 534, que més tard es va dir Amlik i després Amravati. L'antic nom en sànscrit fou Amarvalli. Se suposa que fou poblada pels kathis, arribats al segle XIV segurament expulsats pels musulmans perquè eren nòmades adoradors del sol, i que van donar nom a Kathiawar.
El sepanati Khande Rao Dabhade i el seu lloctinent Damaji Gaikwar van dirigir les primeres incursions marathes a la zona, però fins al temps de Damaji Gaikwar II (1732-1768) el país no fou sotmès o posat sota tribut compartit amb el peshwa (1752-1753). Des d'aquest temps les forces del peshwa i del gaikwar (o gaikowar) van recollir conjuntament els tributs; el 1799 els gaikowar va llogar la part del peshwa però a causa de les dificultats de recaptació va fer acords amb els britànics; el coronel Walker, el resident a Baroda, i el general Vithal Rao Devaji en nom del gaikowar, van entrar a Kathiawar el 1807 i van signar acords amb els principals prínceps locals (conegut com a "Pactes del Coronel Walker"). El 1814 l'acord de lloguer es va acabar i el peshwa va enviar els seus oficials a recaptar els tributs fet que va derivar en una doble imposició a més de la negació de part dels drets que exercia el gaikowar. Però la caiguda del peshwa el 1818 va donar als britànics els seus drets sobre aquestos tributs i el gaikowar va haver de renunciar als territoris excepte els d'Amreli i Okhamandal que li foren reconeguts com a possessió.
El 1947 es va formar la confederació de Saurashtra (uns 260 principats) però Baroda va quedar dins de l'estat de Bombai (1948) i després del de Gujarat (1960). El primer primer ministre de Gujarat, Jivaraj Mehta, era nadiu de la ciutat.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.

## Enllaços externs

* AmreliOnline.com - Official Amreli website Arxivat 2012-06-26 a Wayback Machine.
* Amrelilive.com Amreli Arxivat 2020-08-13 a Wayback Machine.
# Per Teodor Cleve

Per Teodor Cleve, nascut a Estocolm el 10 de febrer de 1840 i traspassat a Uppsala el 18 de juny de 1905, va ser un químic i geòleg suec descobridor de l'holmi i del tuli.

## Biografia

Després de graduar-se en el Gymnasium a Estocolm el 1858, Cleve es va matricular en la Universitat d'Uppsala, el maig de 1858, on va rebre el seu doctorat en 1863. Després d'un temps treballant en la universitat d'Uppsala i d'una sèrie de viatges per Europa i Amèrica del Nord, va rebre una càtedra de química general i agrícola en Uppsala en 1874.

## Obra

El 1874 Cleve va demostrar que el suposat element didimi era en realitat una mescla de dos elements, que el 1885 Auer von Welsbach va aconseguir aïllar i que es coneixen com a neodimi i praseodimi. El 1879 va demostrar que l'element químic escandi, descobert per Lars Fredrik Nilson, es corresponia amb l'ekabor, la qual existència i propietats havia predit Mendeléiev a la seva taula periòdica. Però les investigacions més destacades de Cleve són les que el portaren a descobrir dos nous elements químics del grup dels lantànids o terres rares el 1879, l'holmi i el tuli.
Cleve també va contribuir en química orgànica al descobriment de certs àcids naftalènics, i va descriure sis de les deu formes possibles del dicloronaftalè. A partir de 1890 es va dedicar a fer estudis biològics sobre les algues, plàncton i diatomees. Va desenvolupar un mètode de determinar l'edat i l'orde dels depòsits postglacials a partir dels fòssils de les diatomees. Este tipus d'identificacions es va utilitzar també per a determinar l'origen dels corrents oceànics, i la seva obra The Seasonal Distribution of Atlantic Plankton Organisms (1900) s'ha convertit en un text bàsic d'oceanografia.
Va rebre la Medalla Davy de la Royal Society en 1894, "per les seves investigacions sobre la química de les terres rares". El mineral cleveïta, una varietat de la uraninita, va ser anomenat en 1878 pel geòleg i explorador Adolf Erik Nordenskiöld en el seu honor. De la mateixa manera, la percleveïta-(Ce), un mineral de la classe dels silicats descobert al comtat de Västmanland (Suècia) rep el nom també en honor seu.
Cleve va ser el pare de la botànica i química Astrid Cleve i l'avi del seu fill, Ulf Von Euler, fisiòleg i farmacòleg, un guanyador del premi Nobel.

## Referències

* ↑ «Percleveite-(Ce)» (en anglès). Mindat. [Consulta: 30 octubre 2017].
* "Per Teodor Cleve." Encyclopædia Britannica. 2009. Encyclopædia Britannica Online. 02 Feb. 2009 <http://www.britannica.com/EBchecked/topic/121389/Per-Teodor-Cleve>.

## Enllaços externs

* Obres de Per Teodor Cleve al Projecte Gutenberg.
# Scipione Caffarelli Borghese

Scipione Borghese Caffarelli (Artena, 1 de setembre de 1577 - Roma, 2 d'octubre de 1633) va ser un cardenal catòlic, arquebisbe de Bolonya (1610-1612). Era nebot de Camillo Borghese, qui va ser elegit papa com Pau V el 1605.

## Biografia

Procedent d'una família noble de Siena, que al segle xvi es va establir a Roma, en aquesta ciutat el cardenal va gastar la major part de la seva immensa fortuna, en la construcció i restauració de castells, palaus i esglésies. Va arribar a ser conegut com el patró i mecenes de grans artistes de renom. Entre 1613 i 1616, va construir la Villa Borghese Pinciana al turó del Pincio, a Roma, on va reunir a la seva famosa col·lecció d'art, de la qual procedeix la Galeria Borghese.

## Familiars

* Camillo Borghese (1552-1621) cardenal des de (1596), després papa Paulo V
* Pietro Maria (1599-1642), cardenal des de (1624)
* Francesco Scipione Maria Borghese (1697-1759), cardenal des de (1729)

## Referències

* ↑ Caraci, Maria. «Biografia». treccani.it.
* ↑ museumticket.it

## Vegeu també

* Vila Borghese
* Galeria Borghese
# Ducat de Palma de Mallorca

Ducat de Palma de Mallorca és un títol nobiliari concedit pel rei Joan Carles I d'Espanya per a la seva filla la infanta Cristina de Borbó quan es casà amb l'ex-jugador d'handbol del FC Barcelona, Iñaki Urdangarín, el 1997. Felip VI va revocar el ducat a la infanta Cristina el 2015.

## Reconeixements

* El 1998 els ducs van rebre la Medalla d'Or de la Comunitat Autònoma de les Illes Balears.
* L'Ajuntament de Palma reanomenà la Rambla de Palma amb el nom de Rambla dels Ducs de Palma de Mallorca.

## Repudi

* El 2013 Ajuntament de Palma reanomenà la Rambla dels Ducs de Palma de Mallorca novament amb el nom de Rambla de Palma.

## Referències

* ↑ Redacció «El rey revoca el título de duquesa de Palma de Mallorca a la infanta Cristina». eldiario.es, 11-06-2015.
# Rastrelliger kanagurta

Rastrelliger kanagurta és una espècie de peix de la família dels escòmbrids i de l'ordre dels perciformes.

## Morfologia

Els mascles poden assolir els 35 cm de longitud total.

## Distribució geogràfica

Es troba des del Mar Roig i l'Àfrica oriental fins a Indonèsia, les Illes Ryukyu, Xina, Austràlia, Melanèsia i Samoa. Recentment ha penetrat al Mediterrani Oriental a través del Canal de Suez.

## Referències

* 1 2 FishBase (anglès)
# Andriana

El terme andriana es refereix tant a la classe noble d'Imerina com un títol de noblesa a Madagascar. Històricament, molts grups ètnics malgaixos vivien en ordres socials basats en castes molt estratificades en què els andriana ocupaven els llocs més alts. Estaven per sobre dels hova (castes comunitàries lliures) i dels andevo (esclaus). En la terminologia local, els andriana i els hova eren part dels fotsy, mentre que els andevo eren mainty.
Els andriana constituïen originalment la noblesa, els guerrers i els propietaris de les terres dins la societat merina. Eren endogàmics i els seus privilegis es conservaven institucionalment. Encara que el terme i el concepte d'andriana s'acostuma a relacionar amb els merina de Madagascar, no es limita a ells. L'ús de la paraula «andriana» per denotar la noblesa es dona entre nombrosos grups ètnics malgaixos com els betsileo, betsimisaraka, tsimihety, bezanozano, antambahoaa i antemoro. Andriana sovint formava part dels noms dels reis, prínceps i nobles malgaixos. L'evidència lingüística suggereix que el seu origen ve d'un antic títol de noblesa javanesa, tot i que s'han proposat teories alternatives.

## Referències

* ↑ Anthony Appiah; Henry Louis Gates Encyclopedia of Africa. Oxford University Press, 2010, p. 104. ISBN 978-0-19-533770-9.
* ↑ Ottino, Paul «La hiérarchie sociale et l'alliance dans le royaume de Matacassi» (en francès). Bulletin de l'Académie malgache, IV, 4, 1973, pàg. 55, 74.
* ↑ John A. Shoup. Ethnic Groups of Africa and the Middle East: An Encyclopedia. ABC-CLIO, 2011, p. 181. ISBN 978-1-59884-362-0.
* ↑ Gwyn Campbell. David Griffiths and the Missionary "History of Madagascar". BRILL Academic, 2012, p. 623–624. ISBN 978-90-04-19518-9.
* ↑ Gwyn Campbell. An Economic History of Imperial Madagascar, 1750-1895: The Rise and Fall of an Island Empire. Cambridge University Press, 2005, p. 120–121. ISBN 978-0-521-83935-8.
* ↑ Adelaar, K.A.. The Indonesian migrations to Madagascar: Making sense of the multidisciplinary evidence. in Adelaar, Austronesian diaspora and the ethnogenesis of people in Indonesian Archipelago, LIPI PRESS, 2006 [Consulta: 22 novembre 2018]. Arxivat 2009-11-22 a Wayback Machine.
* ↑ Ottino, Paul «La hiérarchie sociale et l'alliance dans le royaume de Matacassi» (en francès). Bulletin de l'Académie malgache, IV, 4, 1973, pàg. 53–89.
* ↑ James Richardson. A New Malagasy-English Dictionary. London Missionary Society, 1885, p. 44, 226.
# Pingyuan Youjidui

Pingyuan Youjidui (xinès simplificat: 平原游击队, pinyin: Píngyuán Yóujīduì, literalment Guerrilla de les planes) és una pel·lícula bèl·lica xinesa del 1955, produïda per l'estudi de cinema de Changchun i dirigida per Su Li i Wu Zhaodi. Conta la història de Li Xiangyang i el seu batalló durant la segona guerra sinojaponesa. En la dècada dels 2000 va ser redoblada al dialecte de Sichuan.

## Referències

* 1 2 «Cinematic Memories of Resistance». Beijing (English), 07-07-2018. [Consulta: 16 novembre 2019].
* ↑ Liu, Jin. Signifying the Local: Media Productions Rendered in Local Languages in Mainland China in the New Millennium. BRILL, 2013-08-22. ISBN 9789004259027. «... the series also included episodes from famous domestic films such as the 1955 revolutionary feature Guerrillas on the Plain (Pingyuan youjidui 平原游击队) ...»
# Reial i Militar Orde de Sant Hermenegild

El Reial i Militar Orde de Sant Hermenegild, o de Sant Ermengol, és una distinció militar espanyola (i un orde de cavalleria) creada pel rei Ferran VII en finir la Guerra del Francès el 1814. Fou creada per atorgar la màxima condecoració a aquells militars, els quals no obstant les dificultats i ignorant el rigor de la batalla servissin a l'exèrcit. Per tal d'enaltir aquesta condecoració i ennoblir-la davant d'altres més antigues decidiren incloure el títol de sant Hermenegild, qui fou rei de Sevilla i màrtir. El 1815 s'establia el primer reglament de la condecoració;es feren posteriors renovacions els anys 1860, 1879, 1951, 1994,l'última modificació important data de 2003; ara bé algunes altres modificacions s'han dut a terme d'aleshores ençà.Té per objecte:

## Categories

| « | ... recompensar i guardonar a aquells militars de carrera, oficials i sotsoficials de l'exèrcit, l'armada i la marina, així com aquells membres dels cossos comuns a les tres branques de l'exèrcit i a la Guàrdia Civil (en aquest cas creu a la Constància en el servei) per la seva constància en el servei i la seva conducta lloable en el decurs del seu servei | » |
Categories :
| Gran Creu | Placa | Comandant | Creu |

## Vegeu també

* Condecoracions d'Espanya

## Notes

* ↑ Ordre del Ministeri de Defensa /3594/2003, de 10 de desembre, per la qual s'aproven les normes per a la tramitació i concessió ordinària de les Creus del Mèrit Militar, Naval i Aeronàutic, amb distintiu blanc, i dels esments honorífics, la delegació de competències en aquesta matèria, i l'ús de les condecoracions representatives de les recompenses. BOE (23/12/2003). Consultado el 25 de diciembre de 2012.
* ↑ Reial Decret 1040/2003, d'1 d'agost, que estableix el Reglament de Recompenses Militars. BOE (05/09/2003). Consultat el 25 de desembre de 2012.
* ↑ REIAL DECRET 1189/2000, de 23 de juny, pel qual que s'aprova el Reglament de la Reial y Militar Orde de Sant Hermenegild. (castellà)

## Enllaços externs

* Reial i Militar Orde de Sant Hermenegild - Lloc web oficial
* REIAL DECRET 1385/2011, de 14 d'octubre, pel qual es modifica el Reglament de la Creu a la Constància en el Servei, aprovat pel Reial decret 682/2002, de 12 de juliol.
# Drill (EP)

Drill és l'extended play de debut de la banda britànica Radiohead. Fou publicat el 12 de maig de 1992 com a primer treball comercial llançat pel grup.
Totes les cançons són versions demo enregistrades al Courtyard Studio d'Oxon, Anglaterra. Chris Hufford es va encarregar de la producció i l'enginyeria, mentre Timm Baldwin de la remescla. Inicialment, el grup encara s'anomenava On a Friday, però abans de publicar l'EP ja s'havien canviat el nom a Radiohead. Les cançons "Prove Yourself", "Thinking About You" i "You" es van regravar pel primer àlbum d'estudi, Pablo Honey, el 1993. "Prove Yourself" fou emesa per BBC Radio 1, representant així la primera exposició radiofònica del grup al Regne Unit.

## Enllaços externs

* Drill a Discogs (anglès)
Viccionari
# Antigues escoles (Torrelles de Foix)

Les Antigues escoles és un edifici del municipi de Torrelles de Foix (Alt Penedès) que forma part de l'Inventari del Patrimoni Arquitectònic de Catalunya. Són edificis entre mitgeres i fent cantonada, de planta baixa i pis, amb la façana principal de composició simètrica amb coronament motllurat i escalonat, i tres ulls de bou. Obertures compostes verticalment amb marcs en relleu pintats de color vermell, repartides entre les línies de separació de pisos.

## Referències

* ↑ «Antigues escoles». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 18 febrer 2015].